Na temelju članka 14. Zakona o proračunu (NN 87/08, 136/12 i 15/15) i članka 32. Statuta Općine Kaštelir-Labinci Castelliere-S.Domenica ("Službene novine Općine Kaštelir-Labinci" broj 02/09 i 02/13), Općinsko vijeće Općine Kaštelir-Labinci-Castelliere-S.Domenica na sjednici održanoj dana 22. prosinca 2017. godine, donosi

**O D L U K U**

**o izvršavanju Proračuna**

**Općine Kaštelir-Labinci Castelliere-S.Domenica**

**za 2018. godinu**

**Članak 1.**

Ovom Odlukom uređuje se način izvršavanja Proračuna Općine Kaštelir-Labinci Castelliere-S.Domenica za 2018. godinu (u daljnjem tekstu: Proračun), upravljanje prihodima i izdacima Proračuna, te prava i obveze korisnika proračunskih sredstava (u daljnjem tekstu: korisnika).

**Članak 2.**

Proračun se sastoji od općeg i posebnog dijela te plana razvojnih programa.

Opći se dio Proračuna sastoji od Računa prihoda i rashoda i Računa financiranja. U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi, kao i rashodi za nabavu nefinancijske imovine.

U računu zaduživanja/financiranja iskazuju se primici od financijske imovine i zaduživanja za financijsku imovinu i otplate zajmova, te neutrošena sredstva iz 2017. godine, što zajedno čini uravnoteženje salda bilance prihoda i primitaka, te bilance rashoda i izdataka.

U posebnom dijelu Proračuna izdaci su raspoređeni po nositeljima, korisnicima, za tekuće i razvojne programe.

Plan razvojnih programa obuhvaća planiranje rashoda za investicije te kapitalne pomoći i donacije za višegodišnje razdoblje.

**Članak 3.**

Stvarna naplata prihoda nije ograničena procjenama prihoda u Proračunu.

Iznosi rashoda i izdataka utvrđeni u Proračunu smatraju se maksimalnim svotama tako da stvarni izdaci Općine u 2018. godini ne smiju prema ovom Proračunu biti veći od 8.777.800,00 kuna.

**Članak 4.**

Ukoliko tijekom 2018. godine dođe do znatnije neusklađenosti ostvarivanja planiranih prihoda i rashoda Proračuna, predložit će se Izmjene i dopune Proračuna radi uravnoteženja odnosno preraspodjele sredstava.

Općinski načelnik može odobriti preraspodjelu unutar pojedinog razdjela na zahtjev Pročelnika jedinstvenog upravnog odjela - nositelja sredstava raspoređenih unutar tog razdjela. Umanjenje pojedine stavke ne može biti veće od 5%.

**Članak 5.**

Pročelnik JUO i računovodstveni referent u okviru svog djelokruga i ovlasti su odgovorni za provedbu Odluka o izvršavanju Proračuna kako za naplatu i ubiranje prihoda iz svoje nadležnosti, tako i za izvršavanje svih izdataka sukladno namjerama i svotama utvrđenim u Posebnom dijelu Proračuna.

**Članak 6.**

Pogrešno ili više uplaćeni prihodi Proračuna, vraćaju se uplatiteljima na teret tih prihoda.

**Članak 7.**

Za izvršenje Proračuna u cjelini odgovoran je Općinski načelnik Općine Kaštelir-Labinci-Castelliere-S.Domenica.

**Članak 8.**

Općina se može zaduživati uzimanjem kredita i zajmova.

Zaduživanje, te davanje suglasnosti i jamstva za zaduživanje obavlja se u skladu sa Zakonom o proračunu, Zakonom o izvršavanju Državnog proračuna i Pravilnikom o postupku zaduživanja te davanja jamstava i suglasnosti jedinica područne (regionalne) samouprave.

Općina se može dugoročno zadužiti samo za investiciju koja se financira iz proračuna i potvrdilo ju je Općinsko vijeće, a uz prethodno mišljenje ministra financija i suglasnost Vlade.

Općina se može kratkoročno zadužiti uz odluku Općinskog vijeća radi premošćivanja financiranja projekata čije je financiranje ili sufinanciranje odobreno iz pretpristupnih programa i fondova Europske unije, sukladno zakonu i podzakonskim aktima.

Ugovor o zaduživanju sklapa Općinski načelnik.“

Općina Kaštelir-Labinci se u 2015. godini zadužila kod HBOR-a za dugoročni kredit u iznosu od 8.000.000,00 kuna za financiranje EU projekta iz IPARD programa – mjera 301 “Poboljšanje i razvoj ruralne infrastrukture“ - **projekt kanalizacijski sustav Kaštelir Labinci II faza: kolektori**. Navedeno zaduživanje ne uključuje se u opseg mogućeg zaduženja Općine Kaštelir-Labinci.

**Članak 9.**

Korisnici koriste sredstva Proračuna sukladno svojem godišnjem financijskom planu.

Korisnici ne mogu preuzimati obveze na teret proračunskih sredstava iznad svote koja im je raspoređena u Posebnom dijelu Proračuna.

Korisnici proračunskih sredstava dužni su po završetku poslovne godine dostaviti Općinskom načelniku financijsko izvješće o utrošku proračunskih sredstava koje su koristili te prilikom podnošenja zahtjeva za uvrštenje u Proračun Općine Kaštelir-Labinci Castelliere-S.Domenica prilažu ostvarenje financijskog plana za traženo obračunsko razdoblje.

**Članak 10.**

Sredstva za tekuće izdatke korisnika Proračuna izvršavat će se u skladu sa likvidnim mogućnostima Proračuna.

**Članak 11.**

Hitni i nepredviđeni izdaci, te izdaci za neplanirane ili nedovoljno planirane izdatke koji se pojave tijekom proračunske godine, podmiruju se iz nepredviđenih rashoda do visine proračunske pričuve utvrđene godišnjim proračunom.

U 2018. godini planiraju se sredstva proračunske zalihe u visini od 20.000,00 kuna.

O korištenju sredstava proračunske zalihe odlučuje Općinski načelnik.

O utrošku proračunske zalihe Općinski načelnik izvješćuje Općinsko vijeće u okviru polugodišnjeg i godišnjeg izvještaja o izvršenju proračuna.

**Članak 12.**

Ova Odluka stupa na snagu danom donošenja, a primjenjivat će se od 01. siječnja 2018. godine. Odluka će se objaviti u "Službenim novinama Općine Kaštelir-Labinci".

Klasa: 011-01/17 -01/06

Ur.broj: 2167/06-01-17-09

Kaštelir-Castelliere, 22. prosinac 2017.

OPĆINSKO VIJEĆE OPĆINE KAŠTELIR – LABINCI-CASTELLIERE-S.DOMENICA

|  |  |
| --- | --- |
|  | PREDSJEDNICA  OPĆINSKOG VIJEĆA  OPĆINE KAŠTELIR-LABINCI  CASTELLIERE-S.DOMENICA  Rozana Petrović |